b'\n_START_ARTICLE_\nLuis Moreno-Ocampo\n_START_SECTION_\nBiografi\n_START_PARAGRAPH_\nI 1978 tok han sin juridiske eksamen ved Universitetet i Buenos Aires. Moreno-Ocampo var deretter i fire \xc3\xa5r hos statsadvokaten i Argentina f\xc3\xb8r han ble assisterende aktor hos kommisjonen som etterforsket forsvinningen av personer i landet i 1984-1985. Denne f\xc3\xb8rte til at flere medlemmer av juntaen i Argentina ble d\xc3\xb8mt. Det var den f\xc3\xb8rste rettsforf\xc3\xb8lgelse av h\xc3\xb8yere sjefer for massedrap av sivile siden N\xc3\xbcrnbergprosessen etter andre verdenskrig._NEWLINE_De neste \xc3\xa5rene fikk Moreno etablert et omd\xc3\xb8mme for sin vilje til \xc3\xa5 konfrontere de rike og mektige i Argentina. I 1986 ble han assisterende aktor i sakene mot sentrale medlemmer av politiet i Buenos Aires, inkludert general Ram\xc3\xb3n Camps, for brudd p\xc3\xa5 menneskerettigheter. Han var en del av gruppa som fikk utlevert general Guillermo Su\xc3\xa1rez Mason fra California, ledet rettsforf\xc3\xb8lgelsen av lederne av to milit\xc3\xa6re oppr\xc3\xb8r (i 1987 og 1990), og var aktor i vurderingen av milit\xc3\xa6re sjefers handlinger under Falklandskrigen._NEWLINE_I 1992 forlot Moreno-Ocampo sin posisjon som aktor for \xc3\xa5 starte et advokatfirma som spesialiserte seg p\xc3\xa5 korrupsjonskontroll, strafferett og menneskerettigheter. P\xc3\xa5 samme tid ble han en f\xc3\xb8rsteamanuensis i strafferett ved Universitetet i Buenos Aires. Han har ogs\xc3\xa5 v\xc3\xa6rt gjesteprofessor ved Stanford University og Harvard Law School. I tillegg til sine faglige oppgaver, har han v\xc3\xa6rt sv\xc3\xa6rt aktiv i anti-korrupsjonsorganisasjonen Transparency International, han er den tidligere presidenten i styret for deres kontor for Latin-Amerika og Karibia og er n\xc3\xa5v\xc3\xa6rende medlem av det internasjonale styret i organisasjonen.\n_START_SECTION_\nKrigsforbrytelsesanklagene mot presidenten i Sudan\n_START_PARAGRAPH_\nMoreno-Ocampo rettet 14. juli 2008 ti kriminelle anklager mot Sudans president Omar al-Bashir. Han anklaget ham for \xc3\xa5 st\xc3\xb8tte krigsforbrytelser og forbrytelser mot menneskeheten. ICCs anklagere har hevdet at al-Bashir klekket ut og gjennomf\xc3\xb8rer en plan for \xc3\xa5 \xc3\xb8delegge store deler av tre stammegrupper i Darfur p\xc3\xa5 grunn av etnisitet. Man venter at han innen f\xc3\xa5 m\xc3\xa5neder vil sp\xc3\xb8rre et panel av ICC dommerne om \xc3\xa5 utstede en arrestordre for Bashir.'